Source: https://www.europarl.europa.eu/doceo/document/A-8-2015-0296_MT.html
Timestamp: 2020-04-08 20:10:42+00:00
Document Index: 1973428

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'qorti ', 'qorti ', 'Qorti ', 'qorti ', 'qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ']

RAKKOMANDAZZJONI GĦAT-TIENI QARI dwar il-pożizzjoni tal-Kunsill fl-ewwel qari għall-adozzjoni tar-regolament tal-Parlament Ewropew u tal-Kunsill li jemenda l-Protokoll Nru 3 dwar l-Istatut tal-Qorti tal-Ġustizzja tal-Unjoni Ewropea
773k 339k
dwar il-pożizzjoni tal-Kunsill fl-ewwel qari għall-adozzjoni tar-regolament tal-Parlament Ewropew u tal-Kunsill li jemenda l-Protokoll Nru 3 dwar l-Istatut tal-Qorti tal-Ġustizzja tal-Unjoni Ewropea
Rapporteur (għal opinjoni): António Marinho e Pinto
– wara li kkunsidra l-pożizzjoni tal-Kunsill fl-ewwel qari(09375/1/2015 – C8‑0166/2015),
(1) Bħala konsegwenza tal-espansjoni progressiva tal-ġurisdizzjoni tal-Qorti Ġenerali sa minn meta nħolqot, l-għadd ta' kawżi quddiem il-Qorti Ġenerali ilu jiżdied b'mod stabbli matul is-snin, li maż-żmien irriżulta f'żieda fl-għadd ta' kawżi pendenti quddiem dik il-Qorti. Dan għandu impatt fuq it-tul ta' żmien tal-proċedimenti.
(1) Bħala konsegwenza tal-espansjoni progressiva tal-ġurisdizzjoni tal-Qorti Ġenerali sa minn meta nħolqot, l-għadd ta' kawżi quddiem il-Qorti Ġenerali żdied matul is-snin, li maż-żmien irriżulta f'żieda fl-għadd ta' kawżi pendenti quddiem dik il-Qorti. Sakemm ma jitteħdux miżuri adegwati, kemm ta' natura proċedurali kif ukoll ta' natura organizzattiva, inkluża żieda fl-għadd ta' Mħallfin f'dik il-Qorti, dan jaf ikollu impatt fuq it-tul ta' żmien tal-proċedimenti.
(3) Is-sitwazzjoni li l-Qorti Ġenerali tinsab fiha għandha kawżi strutturali relatati, inter alia, maż-żieda u mal-varjetà tal-atti tal-istituzzjonijiet, il-korpi, l-uffiċċji u l-aġenziji tal-Unjoni, kif ukoll mal-volum u l-kumplessità tal-kawżi mressqa quddiem il-Qorti Ġenerali, b'mod partikolari fl-oqsma tal-kompetizzjoni u tal-għajnuna mill-Istat.
(3) Is-sitwazzjoni li l-Qorti Ġenerali tinsab fiha għandha kawżi relatati, inter alia, maż-żieda u mal-varjetà tal-atti tal-istituzzjonijiet, il-korpi, l-uffiċċji u l-aġenziji tal-Unjoni, mal-volum u l-kumplessità tal-kawżi mressqa quddiem il-Qorti Ġenerali, b'mod partikolari fl-oqsma tal-kompetizzjoni, l-għajnuna mill-Istat u l-proprjetà intellettwali, u mal-fatt li l-qrati speċjalizzati relevanti ma ġewx stabbiliti kif previst fl-Artikolu 257 tat-TFUE.
(5) B'kont meħud tal-evoluzzjoni probabbli tal-volum ta' xogħol tal-Qorti Ġenerali, l-għadd ta' Mħallfin għandu jiġi ffissat għal 56 fi tmiem proċess fi tliet stadji, bil-fehim li fl-ebda mument ma jista' jkun hemm aktar minn żewġ Imħallfin li jippresiedu fil-Qorti Ġenerali maħtura fuq proposta mill-istess Stat Membru.
(5) B'kont meħud tal-evoluzzjoni tal-volum ta' xogħol tal-Qorti Ġenerali, l-għadd ta' Mħallfin għandu jiġi ffissat għal 56 fi tmiem proċess fi tliet stadji, jiġifieri żewġ Imħallfin maħtura fuq proposta minn kull wieħed mill-Istati Membri, bil-fehim li fl-ebda mument ma jista' jkun hemm aktar minn żewġ Imħallfin li jippresiedu fil-Qorti Ġenerali maħtura fuq proposta mill-istess Stat Membru.
(5a) Il-ħatra tal-Imħallfin addizzjonali għandha tkun ibbażata fuq l-indipendenza, l-imparzjalità u l-għarfien espert tagħhom, filwaqt li titqies l-idoneità professjonali u personali tagħhom kif ukoll l-għarfien tagħhom dwar l-ordinamenti ġuridiċi tal-Unjoni Ewropea u tal-Istati Membri, u barra minn hekk, għandha tiżgura bilanċ bejn is-sessi fil-kompożizzjoni kumplessiva tal-Qorti.
(7) F'Settembru 2016, il-kompetenza fil-prim istanza f'kawżi tas-servizz pubbliku tal-Unjoni, u s-seba' postijiet ta' Mħallfin fit-Tribunal għas-Servizz Pubbliku tal-Unjoni Ewropea, għandhom jiġu ttrasferiti għall-Qorti Ġenerali, abbażi ta' talba leġislattiva futura mill-Qorti tal-Ġustizzja.
(7) Bħalma diġà ħabbret il-Qorti tal-Ġustizzja, se tiġi ppreżentata t-tieni proposta leġiżlattiva sabiex jiġu determinati l-arranġamenti ddettaljati kollha għat-trasferiment tat-Tribunal għas-Servizz Pubbliku tal-Unjoni Ewropea, inklużi s-seba' postijiet ta' Mħallfin u l-persunal u r-riżorsi tiegħu.
(8a) Is-sostituzzjonijiet parzjali fil-Qorti Ġenerali għandhom jiġu organizzati b'tali mod li l-gvernijiet tal-Istati Membri jibdew gradwalment jinnominaw żewġ Imħallfin għall-istess sostituzzjoni parzjali. Għaldaqstant, bil-għan li jiġi żgurat bilanċ bejn in-nisa u l-irġiel fi ħdan dik il-Qorti [dikjarazzjoni konġunta ta'... * ], il-gvernijiet tal-Istati Membri għandhom jimmiraw li jagħżlu mara waħda u raġel wieħed, dment li jkunu rispettati l-kundizzjonijiet u l-proċeduri stabbiliti fit-Trattat. L-Artikolu 19(2) tat-Trattat dwar l-Unjoni Ewropea jipprevedi li l-Qorti tal-Ġustizzja għandha tinkludi mill-inqas Imħallef wieħed minn kull Stat Membru. Peress li din is-sistema diġà tiżgura bilanċ ġeografiku definit, l-Imħallfin addizzjonali għandhom jinħatru primarjament abbażi tal-ħiliet professjonali u personali tagħhom, u fid-dawl tal-għarfien tagħhom dwar l-ordinamenti ġuridiċi tal-Unjoni Ewropea u l-Istati Membri tagħha; huwa biss wara li jkunu ġew ikkunsidrati dawn il-kriterji li tista' titqies in-nazzjonalità tagħhom.
(9a) Għandhom jinħatru 19-il segretarju legali bil-għan li kull Imħallef ikun jista' jkollu segretarju legali addizzjonali (filwaqt li jitqiesu d-disa' segretarji li nħatru fl-2014), arranġament li diġà jeżisti fi ħdan il-Qorti tal-Ġustizzja.
Protokoll Nru 3
(2a) Il-paragrafu li ġej jiżdied mal-Artikolu 48:
'Fl-2019, qabel is-sostituzzjoni tal-Qorti Ġenerali li tikkonferma d-deċiżjoni li jiġu allokati disa' Mħallfin addizzjonali lill-istess Qorti, għandu jsir studju tal-impatt biex jiddetermina ikunx neċessarju li dawk id-disa' Mħallfin jiġu allokati lil dik il-Qorti, fid-dawl tal-volum ta' xogħol.
Artikolu 48a (ġdid)
(2b) Jiddaħħal l-Artikolu li ġej:
"Artikolu 48a
In-nomini minn Stat Membru għandhom ikunu ammissibbli biss jekk jikkonċernaw jew kandidat wieħed ta' kull sess f'każ li jkunu jridu jsiru żewġ nomini fl-istess ħin fuq proposta ta' dak l-Istat Membru, jew inkella kandidat tas-sess oppost għal kwalunkwe Mħallef li jkun għadu fil-kariga fi ħdan il-Qorti Ġenerali f'każ li n-nomina għall-kariga tat-tieni Mħallef ma ssirx fl-istess ħin li fih tkun saret in-nomina għall-kariga tal-ewwel Imħallef.'
Ara l-paragrafu 15 tar-Rapport dwar in-Nisa fit-Teħid ta' Deċiżjonijiet Politiċi (2011/2295(INI)) (PIETIKÄINEN), adottat fil-plenarja fit-3.2.2012, li jistieden "lill-Istati Membri jippromwovu miżuri ta' azzjoni pożittiva, inkluż miżuri leġiżlattivi vinkolanti, bil-għan li jiżguraw l-ugwaljanza bejn is-sessi fil-korpi ta' governanza u fil-karigi pubbliċi u biex jiżviluppaw għodod għall-monitoraġġ tal-ġeneru f'nominazzjonijiet u f'elezzjonijiet;"
Il-mandat tal-Imħallfin addizzjonali tal-Qorti Ġenerali li għandhom jinħatru taħt l-Artikolu 48 tal-Protokoll Nru 3 dwar l-Istatut tal-Qorti tal-Ġustizzja tal-Unjoni Ewropea għandu jkun kif ġej:
(a) Il-mandat ta' sitta mit-12-il Imħallef addizzjonali li għandhom jinħatru minn … 4, għandu jintemm fil-31 ta' Awwissu 2016. Dawk is-sitt Imħallfin għandhom jintgħażlu bil-polza. Il-mandat tas-sitt Imħallfin l-oħra għandu jintemm fil-31 ta' Awwissu 2019;
a) Il-mandat ta' sitta mit-12-il Imħallef addizzjonali li għandhom jinħatru minn … 4, għandu jintemm fil-31 ta' Awwissu 2016 Dawk is-sitt Imħallfin għandhom jintgħażlu b'tali mod li l-gvernijiet ta' sitt Stati Membri jinnominaw żewġ Imħallfin kull wieħed għas-sostituzzjoni parzjali tal-Qorti Ġenerali fl-2016. Il-mandat tas-sitt Imħallfin l-oħra għandu jintemm fil-31 ta' Awwissu 2019;
(b) Il-mandat ta' tlieta mis-seba' Mħallfin addizzjonali li għandhom jinħatru mill-1 ta' Settembru 2016 għandu jintemm fil-31 ta' Awwissu 2019. Dawk it-tliet Imħallfin għandhom jintgħażlu bil-polza. Il-mandat tal-erba' Mħallfin l-oħra għandu jintemm fil-31 ta' Awwissu 2022;
(b) Il-mandat ta' tlieta mis-seba' Mħallfin addizzjonali li għandhom jinħatru mill-1 ta' Settembru 2016 għandu jintemm fil-31 ta' Awwissu 2019. Dawk it-tliet Imħallfin għandhom jintgħażlu b'tali mod li l-gvernijiet ta' tliet Stati Membri jinnominaw żewġ Imħallfin kull wieħed għas-sostituzzjoni parzjali tal-Qorti Ġenerali fl-2019. Il-mandat tal-erba' Mħallfin l-oħra għandu jintemm fil-31 ta' Awissu 2022;
(c) Il-mandat ta' erba' mid-disa' Mħallfin addizzjonali li għandhom jinħatru mill-1 ta' Settembru 2019 għandu jintemm fil-31 ta' Awwissu 2022. Dawk l-erba' Mħallfin għandhom jintgħażlu bil-polza. Il-mandat tal-ħames Imħallfin l-oħra għandu jintemm fil-31 ta' Awwissu 2025.
(c) Il-mandat ta' erba' mid-disa' Mħallfin addizzjonali li għandhom jinħatru mill-1 ta' Settembru 2019 għandu jintemm fil-31 ta' Awwissu 2022. Dawk l-erba' Mħallfin għandhom jintgħażlu b'tali mod li l-gvernijiet ta' erba' Stati Membri jinnominaw żewġ Imħallfin kull wieħed għas-sostituzzjoni parzjali tal-Qorti Ġenerali fl-2022. Il-mandat tal-ħames Imħallfin l-oħra għandu jintemm fil-31 ta' Awissu 2025.
4 OJ: daħħal il-kliem "l-1 ta' Settembru 2015", jew id-data tad-dħul fis-seħħ ta' dan ir-Regolament jekk id-data hija wara l-1 ta' Settembru 2015.
* ĠU: jekk jogħġbok daħħal il-kliem "l-1 ta' Settembru 2015", jew id-data tad-dħul fis-seħħ ta' dan ir-Regolament jekk dik id-data tkun wara l-1 ta' Settembru 2015
1. Sa mhux aktar tard minn [ħames snin wara d-dħul fis-seħħ ta' dan ir-Regolament], il-Qorti tal-Ġustizzja għandha tfassal rapport, bl-użu ta' konsulent estern, lill-Parlament Ewropew, lill-Kunsill u lill-Kummissjoni dwar il-funzjonament tal-Qorti Ġenerali.
B'mod partikolari, dan ir-rapport għandu jiffoka fuq l-effiċjenza tal-Qorti Ġenerali, il-ħtieġa u l-effikaċja taż-żieda fl-għadd ta' Mħallfin tagħha għal 56, l-użu u l-effikaċja tar-riżorsi u l-istabbiliment ulterjuri ta' awli speċjalizzati u/jew tibdiliet strutturali oħrajn.
Il-Qorti tal-Ġustizzja għandha tippreżenta proposti leġiżlattivi sabiex temenda l-Istatut tagħha kif meħtieġ.
2. Sa mhux aktar tard minn [sentejn wara d-dħul fis-seħħ ta' dan ir-Regolament], il-Qorti tal-Ġustizzja għandha tfassal rapport lill-Parlament Ewropew, lill-Kunsill u lill-Kummissjoni dwar tibdiliet possibbli fid-distribuzzjoni tal-kompetenza għas-sentenzi preliminari skont l-Artikolu 267 tat-Trattat dwar il-Funzjonament tal-Unjoni Ewropea. Ir-rapport għandu jkun akkumpanjat, meta xieraq, bi proposti leġiżlattivi.
Nota ta' introduzzjoni u nota spjegattiva
1 - Fl-2011, il-Qorti tal-Ġustizzja tal-Unjoni Ewropea (QtĠ-UE) tat bidu għal inizjattiva leġiżlattiva biex tibdel l-istatus tagħha bil-għan li tippermetti l-ħatra ta' 12-il Imħallef ieħor fil-Qorti Ġenerali (QĠ). Dak iż-żmien, il-Qorti tal-Ġustizzja tal-Unjoni Ewropea sostniet li kien hemm il-ħtieġa li jitnaqqas kemm l-għadd ta' kawżi għal kull Imħallef, kif ukoll it-tul ta' żmien tal-kawżi fil-Qorti Ġenerali. Fl-2013, il-Qorti tal-Ġustizzja tal-Unjoni Ewropea naqqset it-talba tagħha għal disa' Mħallfin, għadd li dwaru ntlaħaq qbil bejn il-Kunsill tal-Unjoni Ewropea (minn hawn 'il quddiem il-Kunsill), il-Kummissjoni Ewropea (KE) u l-Parlament Ewropew (PE). Minkejja dan, fis-sessjoni preċedenti, il-PE kien approva fl-ewwel qari 12-il Imħallef addizzjonali. Madankollu, il-Kunsill qatt ma ħatar lil dawn it-12-il Imħallef, mid-dehra minħabba l-fatt li l-Istati Membri ma laħqux ftehim dwar l-għażla tal-Imħallfin, peress li kull Stat Membru ried jaħtar l-Imħallef 'tiegħu stess', u l-għadd ta' Mħallfin li kellhom jinħatru (12) ma jikkorrispondix mal-għadd ta' Stati li kienu qed iressqu n-nomini (28). Għaldaqstant, f'Ottubru 2014, il-Qorti tal-Ġustizzja tal-Unjoni Ewropea pproponiet li l-għadd ta' Mħallfin tal-Qorti Ġenerali jiġi rduppjat (28 aktar) fi tliet stadji, u li jiġi abolit it-Tribunal għas-Servizz Pubbliku. Il-Kunsill qabel minnufih ma' dawn l-proposti l-ġodda. Dan ir-rapport jittratta din il-proposta l-ġdida.
2 - L-ewwel kwistjoni li għandha tiġi indirizzata fir-rigward tal-proposta tal-Qorti tal-Ġustizzja tal-Unjoni Ewropea hija li jiġi stabbilit liema kwistjoni biħsiebha tindirizza. Jeħtieġ jiġi stabbilit jekk din hix problema minħabba l-fatt li l-Qorti Ġenerali għandha nuqqas ta' Mħallfin, jew jekk hix pjuttost kwistjoni li tirriżulta mill-Kunsill stess minħabba li mhux jirnexxilu jaħtar għadd li ma jikkorrispondix mal-għadd ta' membri tiegħu. Fil-fatt, huwa inspjegabbli l-fatt li ż-żieda ta' biss disa' Mħallfin oħra kienet biżżejjed biex issolvi l-problemi tal-Qorti Ġenerali fl-2013, filwaqt li fl-2014 f'daqqa waħda kien meħtieġ jinħatru 28 Imħallef oħrajn, u barra minn hekk kellha tiġi abolita qorti oħra. Fi kliem ieħor, fl-2011 il-Qorti Ġenerali talbet 12-il Imħallef oħrajn, fl-2013 qablet li disgħa kienu biżżejjed waqt li fl-2014 qalet li kienu meħtieġa 28 Imħallef oħrajn, flimkien mal-abolizzjoni ta' qorti. Ħadd ma jista' jemmen, b'rieda tajba, li bidla bħal din fl-għadd ta' Mħallfin hija marbuta mal-problema ta' kawżi pendenti fil-Qorti Ġenerali. Li kieku kien hemm 38 membru tal-Kunsill, kienu jitolbu l-istess għadd ta' Mħallfin; li kieku kien hemm 21, kienu jagħżlu dak l-għadd. Naturalment, il-problema hija tal-Kunsill, li jista' jasal għal soluzzjoni vijabbli għall-Qorti Ġenerali biss jekk dik is-soluzzjoni tipprevedi li kull Stat Membru jkun jista' jaħtar l-Imħallef 'tiegħu stess', anki fil-każ li l-għadd ta' Mħallfin li jirriżulta jeċċedi b'mod evidenti l-ħtiġijiet reali tal-Qorti Ġenerali (ara l-aktar statistika reċenti tal-Qorti Ġenerali, fl-anness).
3 - Għaldaqstant, il-PE għandu jirrifjuta l-pożizzjoni tal-Kunsill għal numru ta' raġunijiet. L-ewwel nett, din il-pożizzjoni turi nuqqas ta' rispett kbir lejn flus il-kontribwenti Ewropej. Fi żmien meta l-UE qed timponi miżuri ta' awsterità severi biex tibbilanċja l-baġits tal-Istati Membri u tappella lil dawn l-Istati biex inaqqsu n-nefqa pubblika, ma jagħmel ebda sens li l-UE żżid in-nefqa b'mod daqshekk frivolu, u ċertament din iż-żieda ma tintlaqax tajjeb mill-pubbliku Ewropew. L-irduppjar propost tal-għadd ta' Mħallfin iżid l-għadd ta'segretarji u assistenti legali b'aktar minn 100. Fid-dawl tal-fatt li t-tmexxija ta' kull uffiċċju tiswa aktar minn EUR 1 miljun fis-sena, ir-rimunerazzjoni totali tirrikjedi żieda fin-nefqa strutturali tal-UE ta' aktar minn EUR 20 miljun fis-sena.
Huwa inspjegabbli li l-Qorti tal-Ġustizzja tal-Unjoni Ewropea żżid il-baġit tagħha bil-kbir mingħajr ebda ġustifikazzjoni, filwaqt li l-istituzzjonijiet l-oħra kollha qablu li jnaqqsu l-għadd tal-persunal tagħhom b'madwar 5 % u jimplimentaw tnaqqis ieħor ta' madwar 0.5 % tal-baġits tagħhom.
Raġuni oħra li għaliha l-PE jirrifjuta l-proposta tal-Qorti tal-Ġustizzja tal-Unjoni Ewropea għandha x'taqsam mad-dinjità tas-setgħa ġudizzjarja nfisha, b'mod partikolari l-prestiġju u r-rispett dovut lill-qrati. Fil-fatt, l-UE m'għandhiex taħtar Imħallfin bil-mod li bih taħtar il-kummissarji politiċi. L-Imħallfin mhumiex kummissarji mill-Istati Membri u m'għandhomx jinħatru bħala tali. L-Imħallfin għandhom jintgħażlu għall-kompetenzi tekniċi u legali tagħhom, li jiggarantixxu l-kwalità tad-deċiżjonijiet li jieħdu, iżda għandhom jintgħażlu wkoll għall-kwalità tal-karattru tagħhom bil-għan li jiġi żgurat li dawn iwettqu dmirhom b'integrità, onestà, imparzjalità u reżiljenza meta jiġu esposti għal kwalunkwe pressjoni. Fi ftit kliem, għandhom jinħatru għall-kuraġġ u l-indipendenza tagħhom. Għaldaqstant, l-ebda Mħallef m'għandu jiġi nnominat mill-ġdid; minflok, huma għandhom jinħatru għal mandat wieħed ta' disa' snin. Teżisti biża' ġustifikabbli ħafna li Mħallef li jista' jiġi nnominat mill-ġdid tista' tiġih it-tentazzjoni li jwettaq dmirijietu b'mod li jiffavorixxi lil dawk li ħatruh u b'hekk jikseb nomina mill-ġdid. Barra minn hekk, anki f'din it-taqsima dwar il-ħatriet għandha ssir enfasi partikolari fuq l-ugwaljanza bejn is-sessi. Huwa inkomprensibbli li l-ġustizzja tal-UE ssir b'mod predominanti mill-irġiel. L-għadd ta' Mħallfin irġiel fil-qrati tal-UE għandu jkun strettament indaqs bħal dak ta' Mħallfin nisa.
4 - Barra minn hekk, it-talba tal-Qorti tal-Ġustizzja tal-Unjoni Ewropea mhijiex proposta leġiżlattiva vera u proprja, qabel xejn peress li tressqet permezz ta' sempliċi ittra f'Ottubru 2014, indirizzata lill-Presidenza Taljana tal-Kunsill. Ittra mhijiex proċedura adegwata biex tiġi formalizzata inizjattiva leġiżlattiva. Minkejja dan, anki jekk din il-proċedura titqies adegwata, il-proposta għandha, minħabba l-kontenut tagħha, titqies bħala inizjattiva leġiżlattiva ġdida u għaldaqstant għandu jingħata bidu għal proċedura ġdida għalkollox. Fil-fatt, dak li qed jiġi diskuss issa mhijiex il-ħatra ta' 12-il Imħallef ieħor, iżda pjuttost il-ħatra ta' 28 Imħallef u l-abolizzjoni ta' qorti speċjalizzata. F'każijiet bħal dawn, ta' proposti leġiżlattivi b'kontenut ġdid (peress li din hija għalkollox ġdida u, għaldaqstant, qatt ma ġiet ikkunsidrata), hija mhedda l-legalità proċedurali tal-proċess sħiħ (ara l-korrispondenza fl-anness rigward il-konformità mal-obbligi proċedurali). Il-forma hija l-akbar għadu tal-arbitrarjetà.
5 - Barra minn hekk, riforma ta' din in-natura – tal-ambitu u l-profondità maħsuba – għandha tiġi preċeduta minn studju tal-impatt li jispjega lill-koleġiżlaturi (il-Kunsill u l-PE) in-neċessità, l-ambitu, l-ispejjeż u konsegwenzi oħrajn tagħha. Madankollu, dan l-istudju, minkejja li ilu mwiegħed mill-Qorti tal-Ġustizzja tal-Unjoni Ewropea mill-2011, qatt ma sar. Għaldaqstant huwa evidenti li din l-inizjattiva leġiżlattiva hija nieqsa mit-trasparenza, kemm internament kif ukoll esternament (mill-ġdid, ara l-korrispondenza fl-anness rigward il-konformità mal-obbligi proċedurali).
Fil-fatt, il-proċess leġiżlattiv kollu juri li l-ebda waħda mill-entitajiet li għandhom jiġu kkonsultati ma kkummentat dwar il-proposti tal-Qorti tal-Ġustizzja tal-Unjoni Ewropea (28 Imħallef oħrajn u l-abolizzjoni tat-Tribunal għas-Servizz Pubbliku). Il-KE stess ikkummentat biss fl-2011 (dwar iż-żieda ta' 12-il Imħallef) u lanqas l-Imħallfin taż-żewġ qrati (Qorti Ġenerali u t-Tribunal għas-Servizz Pubbliku) milquta direttament mill-proposta jew l-impjegati tagħhom ma ġew ikkonsultati. Kif, mela, tista' tiġi introdotta riforma li tabolixxi qorti partikolari u żżid l-għadd ta' Mħallfin għal aktar minn 28 fil-qorti l-oħra, meta entità li għandha tiġi kkonsultata awtomatikament fir-rigward ta' dawn il-proposti ġiet ikkonsultata biss b'rabta maż-żieda ta' 12-il Imħallef u qatt ma kkummentat dwar l-abolizzjoni tat-Tribunal għas-Servizz Pubbliku? Jista' jkun li sempliċi ittra mill-President tal-Qorti tal-Ġustizzja tal-Unjoni Ewropea kienet biżżejjed biex il-Kunsill u l-PE japprovaw minnufih dak kollu li ġie propost – jiġifieri, it-tneħħija ta' qorti tal-UE u l-irduppjar tal-għadd ta' Mħallfin f'qorti oħra – mingħajr ebda analiżi oġġettiva tal-implikazzjonijiet kollha tagħha, b'mod partikolari dawk finanzjarji?
Din il-proposta leġiżlattiva, jekk tiġi approvata, tati eżempju ħażin ħafna peress li turi standard doppju. L-UE qed tirriżerva d-dritt li żżid in-nefqa tagħha bla ħtieġa, filwaqt li timponi tnaqqis qawwi fin-nefqa fuq uħud mill-Istati Membri, li jinkludi sensji u tnaqqis fil-pagi u f'rimunerazzjoni oħra.
6 - Madankollu, lil hinn min-nuqqasijiet inerenti tal-proposta tal-Qorti tal-Ġustizzja tal-Unjoni Ewropea, jekk tiġi implimentata din ikollha konsegwenzi fit-tul u serji fuq is-sistema ġudizzjarja tal-UE. Tabilħaqq, ħafna mill-elementi f'din il-proposta (struttura tal-qorti, impatt finanzjarju) jirrikjedu analiżi u valutazzjoni serji u imparzjali, li ma sarux. Lanqas ma saret analiżi tal-ispejjeż imqabbla mal-benefiċċji jew xi valutazzjoni tal-impatt. It-twettiq ta' studju estern u indipendenti huwa prerekwiżit biex il-leġiżlatur ikun jista' jiżen il-konsegwenzi kollha tal-istatuti tiegħu. Mingħajr dan l-istudju, il-Parlament m'għandux jipproċedi bl-irduppjar tal-għadd ta' Mħallfin u l-abolizzjoni tat-Tribunal għas-Servizz Pubbliku. Riformi bħal dawn m'għandhomx jiġu introdotti minn taħt.
Għandu jiġi nnotat li t-Tribunal għas-Servizz Pubbliku ilu jeżisti għal aktar minn 10 snin u dejjem kien meqjus bħala suċċess ġuridiku, anke mill-President tal-Qorti tal-Ġustizzja tal-Unjoni Ewropea nnifsu. Barra minn hekk, it-Trattati tal-UE jipprevedu l-ħolqien ta' qrati speċjalizzati, u għaldaqstant huwa inspjegabbli li t-Tribunal għas-Servizz Pubbliku issa, f'daqqa waħda, għandu jiġi abolit. Minflok, għandha tiġi studjata l-possibilità tal-ħolqien ta' qrati speċjalizzati ġodda, b'mod partikolari għall-marki kummerċjali u l-privattivi.
Il-Qorti tal-Ġustizzja tal-Unjoni Ewropea nfisha tagħti x'wieħed jifhem li l-abolizzjoni proposta tat-Tribunal għas-Servizz Pubbliku hija dovuta għal problema fil-Kunsill relatata mal-ħatra u man-nomina mill-ġdid tal-Imħallfin. Barra mid-deċiżjoni tal-irduppjar tal-Imħallfin tal-Qorti Ġenerali, ir-raġuni għall-abolizzjoni tat-Tribunal għas-Servizz Pubbliku hija, għal darb'oħra, l-inabilità tal-Kunsill li jagħmel ħatriet, u mhux il-funzjonament tal-qorti li jaf tiġi abolita. Minħabba li ma jistax jadatta ruħu għar-realtà, il-Kunsill qed jipprova jadatta r-realtà għall-metodi ta' ħidma xejn flessibbli tiegħu.
L-abolizzjoni tat-Tribunal għas-Servizz Pubbliku għaldaqastant tkun tfisser l-abbandun tas-sistema ta' qrati speċjalizzati prevista fit-Trattati ta' Nizza u ta' Lisbona, meta huwa fatt magħruf li l-ġustizzja speċjalizzata hi ġustizzja ta' kwalità aqwa, biex ma nsemmux il-kwistjoni tan-nuqqas ta' bażi legali għall-abolizzjoni ta' qorti. It-Trattat jipprevedi l-ħolqien ta' qrati speċjalizzati, mhux l-abolizzjoni tagħhom.
7 - Teżisti kontradizzjoni bejn iċ-ċifri provduti mill-Qorti tal-Ġustizzja tal-Unjoni Ewropea dwar il-kawżi pendenti tal-Qorti Ġenerali u t-tul medju ta' dawn il-kawżi, u ċ-ċifri provduti mill-President u mill-Imħallfin tal-Qorti Ġenerali waqt is-smigħ tagħhom quddiem il-Kumitat għall-Affarijiet Legali fi Strasburgu, fuq l-istedina tar-rapporteur. B'mod inspjegabbli, il-Kunsill injora kompletament dokument tal-Qorti Ġenerali li jesprimi oppożizzjoni għar-riforma proposta mill-Qorti tal-Ġustizzja tal-Unjoni Ewropea u l-ispjegazzjonijiet mogħtija fi Strasburgu, li jirreferu għal fatti u ċifri li jikkontradixxu dawk li ppreżentat il-Qorti tal-Ġustizzja tal-Unjoni Ewropea (ara d-dokumentazzjoni fl-anness). L-aktar prudenza bażika tissuġġerixxi li, minħabba li ż-żewġ qrati ppreżentaw fatti reċiprokament kontradittorji, qabel ma tittieħed deċiżjoni għandu jiġi stabbilit liema fatti huma korretti u liema mhumiex. Sfortunatament, il-Kunsill ma ħax il-prekawzjoni ta' din l-investigazzjoni u pproċeda bir-riforma ġudizzjarja b'mod temerarju. Il-komunità legali u l-pubbliku Ewropew innifsu mhux ser jaċċettaw deċiżjoni li jiġi rduppjat l-għadd ta' 28 Imħallef tal-Qorti Ġenerali meta l-Imħallfin tal-Qorti Ġenerali nfishom huma kontra din iż-żieda u jgħidu li għadd żgħir addizzjonali ta' uffiċjali jkun biżżejjed biex il-problema tissolva. F'kull każ, fil-preżent, l-għadd ta' każijiet imressqa quddiem it-tliet qrati naqas minħabba l-għadd ta' każijiet li ttieħdet deċiżjoni dwarhom minn dawn l-istess qrati. Għaldaqstant, l-urġenza allegata li l-għadd ta' Mħallfin jiġi rduppjat ma teżistix.
Tajjeb intennu li l-produttività tal-Qorti Ġenerali tjiebet b'mod sinifikanti mill-2013 'l hawn, speċjalment tul l-2014, mingħajr ma nħatar ebda Mħallef ġdid. Dan jista' jkun li hu dovut purament għar-reklutaġġ ta' disa' segretarji legali ġodda, biex b'hekk kien possibbli li fl-2014 biss ingħalqu aktar minn 100 każ. Skont l-informazzjoni tal-Qorti Ġenerali stess, l-għadd ta' każijiet li ttieħdet deċiżjoni dwarhom fl-ewwel nofs ta' din is-sena huwa ogħla mill-għadd ta' każijiet ġodda mressqa quddiemha. Għal darb'oħra: l-urġenza allegata invokata ta' sikwit mill-Qorti tal-Ġustizzja tal-Unjoni Ewropea m'għadhiex teżisti. Soluzzjoni preferibbli tkun, għaldaqstant, li jinħatar aktar persunal fir-Reġistru u fis-servizzi tat-traduzzjoni, kif ukoll, fuq kollox, li jinħatru 19-il segretarju legali ieħor, biex kull Imħallef ikollu segretarju legali addizzjonali, filwaqt li jitqiesu d-disa' segretarji li diġà ġew reklutati fl-2014. Din is-soluzzjoni tillimita b'mod sinifikanti l-impatt fiskali tal-miżura proposta u hija faċilment riversibbli (ara d-dokumentazzjoni fl-anness).
8 - Il-kwistjoni ta' kumpens għal dewmien possibbli fid-deċiżjonijiet tal-Qorti Ġenerali hija daħqa fil-wiċċ, għax, biex jinħoloq l-obbligu ta' danni, jeħtieġ li (i) ikun hemm ħsara effettiva, u li (ii) din il-ħsara tirriżulta minn att illegali (azzjoni jew ommissjoni) u (iii) tkun imwettqa b'nuqqas ta' diliġenza, u li, bejn dan il-fatt u din il-ħsara, ikun hemm (iv) rabta ta' kawżalità adegwata; dan kollu jrid jiġi allegat u pprovat minn dawk li jitolbu kumpens. L-esperjenza ġuridika turi kemm hu diffiċli li jitressqu dawn il-pretiżi. Barra minn hekk, il-Qorti Ewropea tad-Drittijiet tal-Bniedem (QEDB) hi tal-fehma li d-dritt ta' kumpens għal dewmien fil-ġustizzja jeżisti biss fejn id-dewmien ikun itwal minn ħames snin. Safejn nafu, bħala medja, il-każijiet pendenti tal-Qorti Ġenerali ma jaqbżux dan it-tul ta' żmien: għall-kuntrarju.
9 - Huwa sorprendenti li riforma daqstant kbira ssir bla tħejjija minn qabel u mingħajr ma jintiżnu l-konsegwenzi kollha tagħha. Kif jista' jiġi ġġustifikat mal-pubbliku l-ħolqien ta' aktar minn 100 impjieg b'pagi għoljin (imħallfin, segretarji legali, assistenti), meta huwa ċert li ftit wara l-ħatra tagħhom ħafna minnhom, inklużi l-Imħallfin, mhux se jkollhom biżżejjed xogħol? Meta nafu li kull Imħallef tal-Qorti Ġenerali bħalissa jsegwi medja ta' 25 każ fis-sena (li hija medja ħafna aktar baxxa minn dik ta' kwalunkwe qorti superjuri fl-Istati Membri), din l-inizjattiva mhix offiża lill-kontribwenti Ewropej? Minħabba li l-għadd ta' kawżi naqas, l-Imħallfin kemm-il deċiżjoni se jagħtu kull sena? Il-pubbliku kif se jħares lejn l-UE inkwantu tar-responsabilità għal din iż-żieda possibbli?
Fis-sitwazzjoni attwali, il-Qorti tal-Ġustizzja tal-Unjoni Ewropea qed titlob lill-koleġiżlatur jasal għal deċiżjoni mingħajr bażi fil-fatti jew fil-liġi, u li jadotta soluzzjoni li tiswa ħafna flus, hija kumplessa ħafna u mhix faċilment riversibbli.
Huwa d-dmir tal-koleġiżlatur li jadotta miżuri bilanċjati b'mod proporzjonat għall-isfidi li qed iħabbat wiċċu magħhom, u jirrispetta profondament flus il-kontribwenti Ewropej. Dawn il-miżuri għandhom ikunu sostenibbli fuq perjodu ta' żmien twil.
Jekk tiġi adottata, il-proposta leġiżlattiva l-ġdida jaf tagħmel ħsara lill-arkitettura tal-ġustizzja Ewropea, l-immaġni tal-UE u l-mod ta' kif jintefqu flus il-kontribwenti Ewropej.
Għaldaqstant tfasslu dawn il-konklużjonijiet u rakkomandazzjonijiet li ġejjin:
Abbażi tal-Artikoli 66(6), 69(1) u 69(2)(a), (c) u (d), tar-Regoli ta' Proċedura tal-Parlament Ewropew, ir-rapporteur jixtieq jagħmel il-konklużjonijiet u r-rakkomandazzjonijiet li ġejjin:
1 - Li tiġi rifjutata l-proposta tal-irduppjar tal-għadd ta' Mħallfin tal-Qorti Ġenerali u l-abolizzjoni tat-Tribunal għas-Servizz Pubbliku u, skont l-Artikolu 69(2)(a) u (d) u għall-fini tiegħu, il-pożizzjoni adottata mill-Parlament fl-ewwel qari tiegħu għandha tiġi riformulata. Il-Qorti tal-Ġustizzja għandha tiġġustifika l-għadd preċiż ta' Mħallfin li huma verament meħtieġa, filwaqt li tqis il-bidla sussegwenti fiċ-ċirkostanzi, fosthom it-tnaqqis fl-għadd ta' każijiet ġodda li jitressqu u li tingħata deċiżjoni dwarhom.
2 - Tiġi rifjutata l-proposta li jiġi abolit it-Tribunal għas-Servizz Pubbliku, minħabba nuqqas ta' bażi ġuridika fit-Trattat. Minflok, l-Imħallfin diġà maħtura għandhom jieħdu l-ġurament minnufih u dawk nieqsa għandhom jinħatru; għandu jinħoloq kumitat ta' esperti li janalizza l-vantaġġi u l-iżvantaġġ tal-ħolqien ta' qorti ġdida li tispeċjalizza fil-marki kummerċjali, il-privattivi u l-proprjetà intellettwali.
3 - Skont l-Artikolu 69(2)(c) tar-Regoli ta' Proċedura u għall-finijiet tal-istess Artikolu, il-ħatra ta' 19-il segretarju legali hija rakkomandata, bil-għan li kull Imħallef ikollu aktar minn segretarju legali wieħed (filwaqt li jitqiesu d-disa' segretarji li diġà nħatru fl-2014); din is-soluzzjoni diġà tinsab quddiem il-Qorti tal-Ġustizzja. Huwa rakkomandat ukoll li jiżdied il-persunal tar-Reġistru u tas-servizzi tat-traduzzjoni.
4 - Il-ħolqien mill-Parlament u l-Kunsill ta' kumitat konġunt ta' esperti hu rakkomandat biex janalizza l-funzjonament ġenerali tal-ġustizzja fl-UE u jissuġġerixxi kif għandha titjieb, fil-qies tal-aspetti li ġejjin, fost oħrajn:
a) a) - Ir-reklutaġġ ta' Mħallfin permezz ta' proċedura miftuħa minn fost professuri tal-liġi distinti u mħallfin mill-qrati għolja ta' kull Stat Membru;
b) - Il-ħatra ta' kull Imħallef għal mandat ta' disa' snin biss, li ma jistax jiġġedded jew jiġi estiż.
c) - Rispett assolut għall-parità bejn is-sessi fir-reklutaġġ tal-Imħallfin.
5 - Jirrakkomanda li l-qrati kollha tal-UE issa jkunu soġġetti għal skrutinju min-naħa tal-Kummissjoni Ewropea għall-Effikaċja tal-Ġustizzja (CEPEJ) bl-istess mod bħall-qrati tal-Istati Membri tal-Kunsill tal-Ewropa.
Annessi: Bil-għan li l-proċess ikun jista' jinftiehem b'mod komprensiv, id-dokumentazzjoni u l-korrispondenza kollha skambjata rigward dan il-każ mill-bidu tal-parlament s'issa tinsab fl-anness.
Proposta għal regolament tal-Parlament Ewropew u tal-Kunsill li jemenda l-Istatut tal-Qorti tal-Ġustizzja tal-Unjoni Ewropea billi jiżdied in-numru ta’ mħallfin fil-Qorti Ġenerali
Testi adottati tal-15.4.2014, P7_TA(2014)0358.